Planne gereed, sou betogings Vrydag plaasvindArgieffoto (Foto: IADE-Michoko/Pixabay) Hoewel die risiko van ŉ nasionale betoging op Vrydag 10 Junie steeds laag is, het verskeie instellings aangedui dat hulle gebeurlikheidsplanne ingestel het. Die Stad Kaapstad het Donderdag gesê die direktoraat vir veiligheid en sekuriteit het gebeurlikheidsplanne ingestel om die risiko van openbare onrus te versag en daarop te reageer. Die Suid-Afrikaanse nasionale taxivereniging, Santaco, het ook in ŉ verklaring gesê dat die vereniging hom van enige beplande betoging distansieer. “In teenstelling met mediaberigte oor die taxibedryf se betrokkenheid, was Santaco nog nooit by die organisering van ŉ nasionale betoging weens hoë brandstofpryse betrokke nie. “Terwyl Santaco erken dat daar druk en frustrasies oor die toenemende verhoging vanbrandstofpryse oor die afgelope ses maande is en die taxibedryf nie kan toelaat dat hierdie krisis langer onopgelos voortgaan nie, is dit belangrik om alle gespreksmoontlikhede met die regering uit te put.” Maroela Media het vroeër berig gerugte van ŉ nasionale betoging (#nationalshutdown), hoofsaaklik oor verhoogde brandstofpryse, het Suid-Afrikaners die afgelope paar dae onrustig gelaat. AfriForum het egter Woensdag aan Maroela Media gesê dat ŉ landwye ontwrigting “onwaarskynlik” is, hoewel kleiner betogings dalk plek-plek kan opvlam. Die nasionale gesamentlike en operasionele intelligensiestruktuur (NatJoints) het die land se wetstoepassers intussen ook op hoë gereedheidsgrondslag geplaas. JP Smith, Kaapstad se burgemeesterskomiteelid vir veiligheid, het Donderdag in ŉ verklaring gesê die Stad doen ŉ beroep op lede van die publiek om die veiligheid van hul gemeenskap en familie in ag te neem indien hulle sou besluit om aan enige nasionale betoging deel te neem wat tot chaos vir Kapenaars kan lei. “Die Stad erken daar heers kommer onder inwoners en ondernemings dat betogings hul veiligheid kan beïnvloed. Tot op hede was daar egter geen bevestiging van ŉ beplande betoging in Kaapstad nie, al is daar plasings wat op sosiale media die ronde doen. “Die Stad neem egter wel hierdie bedreiging ernstig op en is daartoe verbind om die veiligheid van alle inwoners in Kaapstad te verseker.” Smith sê die metro het met die SAPD oor moontlike onrus beraadslaag en sal met hulle saamwerk indien enige bedreiging hom voordoen. “Dit is belangrik om kennis te neem dat die SAPD verantwoordelik is vir openbare-orde-polisiëring. “Die metro se toepassingsagentskappe werk egter te alle tye ter ondersteuning van die SAPD, met operasionele verantwoordelikhede wat via die provinsiale gesamentlike operasionele sentrum gekoördineer word.” Die sekerheidsmaatskappy Fidelity het ook Donderdag in ŉ verklaring gesê hy is nie oortuig dat daar wel so ŉ betoging sal plaasvind nie, maar beaam dat kleiner groepe dalk onrus in sommige gebiede kan veroorsaak. DIe maatskappy het gesê dat hy ook op gereedheidsgrondslag sal wees. “Fidelity sal helikoptervlieëniers op bystand plaas en gereed wees om hulpbronne te ontplooi.” Fidelity sê brandpunte is reeds geïdentifiseer en dat dit deurlopend gemoniteer word. Klik hier vir wenke deur AfriForum indien daar wel enige onrus Vrydag sou plaasvind.